L-Istrateġija għall-Idroġenu, adottata llum, tippreżenta miżuri li jinħolqu l-kundizzjonijiet biex l-idroġenu jikkontribwixxi għad-dekarbonizzazzjoni tal-ekonomija b’mod kosteffettiv, u tiġi indirizzata l-katina kollha tal-valur tal-idroġenu biex tappoġġa t-tkabbir u l-irkupru ekonomiku. Il-prijorità għall-UE hi li tiżviluppa l-produzzjoni tal-idroġenu mill-elettriku rinnovabbli għax din hi l-aktar soluzzjoni nadifa. Iżda tul il-fażi tranżitorja, hemm bżonn forom oħra ta’ idroġenu b’livell baxx ta’ emissjonijiet tal-karbonju biex jieħdu post l-idroġenu eżistenti u tinbena ekonomija ta’ skala. Minbarra li tipprovdi appoġġ finanzjarju f’ċerti applikazzjonijiet tal-użu finali, il-Kummissjoni se tikkunsidra li tistabbilixxi ishma minimi jew kwoti għall-idroġenu rinnovabbli f’setturi speċifiċi tal-użu finali. Il-fjuwils rinnovabbli u b’livell baxx ta’ emissjonijiet tal-karbonju (inkluż l-idroġenu) jistgħu jiġu promossi bl-aktar mod effettiv jekk ikunu jistgħu jingħarfu faċilment minn sorsi tal-enerġija aktar niġġiesa. Għalhekk, il-Kummissjoni se taħdem biex tintroduċi terminoloġija komprensiva u sistema Ewropea taċ-ċertifikazzjoni li tkopri l-fjuwils kollha rinnovabbli u b’livell baxx ta’ emissjonijiet tal-karbonju. B’sistema bħal din, ibbażata b’mod partikolari fuq l-iffrankar tal-emissjonijiet taċ-ċiklu kollu tal-ħajja tal-gassijiet serra, ikunu jistgħu jsiru għażliet aktar infurmati waqt it-teħid tad-deċiżjonijiet dwar alternattivi ta’ politika fil-livell tal-UE jew fil-livell nazzjonali.

Bi pjan ta’ azzjoni dwar id-Diġitalizzazzjoni tal-Enerġija għas-sistema kollha tista’ titħaffef l-implimentazzjoni tas-soluzzjonijiet diġitali, u dan abbażi tal-ispazju Ewropew komuni tad-data dwar l-enerġija , imħabbar fl-Istrateġija Ewropea għad-Data. Bħala parti mill-implimentazzjoni tal-Pakkett dwar l-Enerġija Nadifa, dan se jniedi metraġġ intelliġenti, irawwem ir-rispons tad-domanda, u jiżgura l-interoperabbiltà tad-data relatata mal-enerġija. Se juża wkoll opportunitajiet ta’ finanzjament tal-UE bħall-Faċilità Nikkollegaw l-Ewropa, InvestEU, il-Programm Ewropa Diġitali, u l-fondi strutturali biex jiżdiedu s-soluzzjonijiet żviluppati permezz ta’ Orizzont Ewropa.

Fl-aħħar nett, ir-riċerka u l-innovazzjoni se jkunu faċilitatur ewlieni li joħloq u jisfrutta sinerġiji ġodda fis-sistema tal-enerġija, pereżempju fir-rigward tal-elettromobbiltà, għat-tisħin jew għad-dekarbonizzazzjoni tal-industriji intensivi fl-enerġija. Jenħtieġ li r-riċerka tiffoka fuq l-iffaċilitar ta’ teknoloġiji b’maturità aktar baxxa biex jidħlu fis-suq, filwaqt li aktar teknoloġiji maturi u innovattivi jenħtieġ jiġu skalati b’dimostrazzjonijiet fuq skala kbira permezz ta’ Orizzont Ewropa u bis-sħubijiet tagħha u b’użu tal-kumplimentaritajiet fost id-diversi programmi ta’ finanzjament tal-UE. L-iżvilupp teknoloġiku jrid jimxi id f’id mal-innovazzjoni soċjetali.

Azzjonijiet ewlenin ·Jiġi adottat pjan ta’ azzjoni għad-Diġitalizzazzjoni tal-Enerġija biex jiġi żviluppat suq kompetittiv għas-servizzi tal-enerġija diġitali li jiżgura l-privatezza u s-sovranità tad-data u li jappoġġa l-investiment fl-infrastruttura tal-enerġija diġitali (2021). ·Jiġi żviluppat Kodiċi tan-Network dwar iċ-ċibersigurtà tal-elettriku b’regoli speċifiċi għas-setturi biex jiżdiedu r-reżiljenza u l-aspetti taċ-ċibersigurtà tal-flussi transfruntieri tal-elettriku, ir-rekwiżiti minimi komuni, ir-rekwiżiti minimi, l-ippjanar, il-monitoraġġ, ir-rappurtar u l-ġestjoni tal-kriżijiet (sa tmiem l-2021). ·Jiġu adottati atti ta’ implimentazzjoni dwar ir-rekwiżiti tal-interoperabbiltà u proċeduri trasparenti għall-aċċess għad-data fi ħdan l-UE (l-ewwel waħda fl-2021). ·Jiġi ppubblikat prospett ġdid orjentat lejn ir-riċerka u l-innovazzjoni dwar l-enerġija nadifa għall-UE biex ikun żgurat li r-riċerka u l-innovazzjoni jappoġġaw l-integrazzjoni tas-sistema tal-enerġija (sa tmiem l-2020).

4.Konklużjonijiet

Din il-Komunikazzjoni tistabbilixxi strateġija u sett ta’ azzjonijiet li jiżguraw li l-integrazzjoni tas-sistemi tal-enerġija tista’ tikkontribwixxi għas-sistema tal-enerġija tal-futur – waħda li tkun effiċjenti, reżiljenti, sigura u mmexxija bl-għanijiet doppji ta’ pjaneta aktar nadifa u ekonomija aktar b’saħħitha għal kulħadd.

It-tranżizzjoni lejn sistema tal-enerġija aktar integrata għandha importanza kruċjali għall-Ewropa, issa aktar minn qatt qabel. Qabelxejn, għall-irkupru. Il-pandemija tal-COVID-19 dgħajfet l-ekonomija Ewropea u mminat il-prosperità futura taċ-ċittadini u tan-negozji Ewropej. Din l-istrateġija hi parti mill-pjan ta’ rkupru. Din tipproponi triq ’il quddiem li hi kosteffettiva, li tippromwovi investimenti mmirati sew fl-infrastruttura, li tevita assi mitlufa u li twassal għal kontijiet orħos għan-negozji u għall-klijenti. Fi ftit kliem, din hi importanti biex tħaffef l-emerġenza tal-UE minn din il-kriżi u biex jiġi mobilizzat il-finanzjament tal-UE meħtieġ, inkluż il-Fond ta’ Koeżjoni, kif ukoll l-investimenti privati. It-tieni nett, għan-newtralità klimatika. L-integrazzjoni tas-sistemi tal-enerġija hi essenzjali biex jintlaħqu l-miri klimatiċi ogħla tal-2030 u għan-newtralità klimatika sal-2050. Din tisfrutta l-potenzjal tal-effiċjenza enerġetika u tippermetti integrazzjoni akbar tal-enerġija rinnovabbli, l-iskjerament ta’ fjuwils dekarbonizzati ġodda, u approċċ aktar ċirkolari għall-produzzjoni u t-trażmissjoni tal-enerġija.

Fl-aħħar nett, sistema tal-enerġija tassew integrata hi essenzjali biex tinkiseb it-tmexxija dinjija tal-Ewropa f’teknoloġiji tal-enerġija nadifa, billi tqawwi s-saħħiet eżistenti tal-Ewropa – tmexxija stabbilita fl-enerġija rinnovabbli; approċċ reġjonali għat-tħaddim tas-sistema u għall-ippjanar tal-infrastruttura; swieq tal-enerġija liberalizzati; u eċċellenza fl-innovazzjoni u fid-diġitalizzazzjoni tal-enerġija.

Għadna ’l bogħod mid-destinazzjoni prevista għall-2050. Biex naslu s’hemm, hemm bżonn nieħdu azzjoni urġenti li tkun kemm fundamentali kif ukoll estensiva. Il-Pakkett dwar l-Enerġija Nadifa adottat fl-2018-2019 jistabbilixxi l-pedament għall-integrazzjoni tas-sistemi u dan jenħtieġ jiġi implimentat kollu kemm hu. Fil-kuntest tal-Patt Ekoloġiku Ewropew, l-azzjonijiet il-ġodda deskritti f’din il-Komunikazzjoni se jżidu l-ambitu u l-ħeffa meħtieġa biex nimxu lejn is-sistema tal-enerġija tal-futur, ħalli b’hekk nikkontribwixxu għall-ambizzjoni klimatika akbar tal-UE u biex infasslu r-reviżjonijiet leġiżlattivi li jridu jiġu proposti f’Ġunju 2021. Irridu nieħdu azzjoni issa.

M’hemmx dubju li l-integrazzjoni tas-sistemi mhux se tkun proċess uniformi għal kulħadd: minkejja l-objettiv komuni tan-newtralità klimatika tal-UE sal-2050, l-Istati Membri tal-UE għandhom punti tat-tluq differenti. Bħala tali, l-Istati Membri se jsegwu perkorsi differenti, skont iċ-ċirkostanzi, l-allokazzjonijiet u l-għażliet ta’ politika rispettivi tagħhom, li diġà huma riflessi fil-Pjanijiet Nazzjonali għall-Enerġija u l-Klima (NECPs) rispettivi. Din l-istrateġija hi boxxla li tidderieġi dawn l-isforzi lejn l-istess direzzjoni.

Iċ-ċittadini għandhom rwol ċentrali fl-integrazzjoni tas-sistemi. Għaldaqstant dawn jenħtieġ jikkontribwixxu biex tissawwar l-implimentazzjoni ta’ din l-Istrateġija, permezz tal-Patt dwar il-Klima u b’fora eżistenti oħrajn taċ-ċittadini biex imexxu ’l quddiem l-aġenda tal-integrazzjoni tas-sistemi.

B’dan id-dokument, il-Kummissjoni tistieden lill-Kunsill, lill-Parlament, lill-istituzzjonijiet l-oħra tal-UE u lill-partijiet konċernati kollha biex jiffokaw fuq it-triq ’il quddiem tal-integrazzjoni tas-sistema tal-enerġija fl-Ewropa. Għandha l-ħsieb li tistieden lill-partijiet interessati biex jieħdu sehem fid-diskussjoni waqt avvenimenti pubbliċi kbar maħsuba apposta fi tmiem din is-sena u biex jikkontribwixxu għall-konsultazzjonijiet pubbliċi u għall-valutazzjonijiet tal-impatt li se jinformaw it-tħejjija tal-proposti ta’ segwitu ppjanati għall-2021 u aktar tard.